## Emergències impulsa una oferta d’ocupació pública amb 396 llocs de treball per a reforçar el Servici de Bombers Forestals i implantar el tercer torn

*** La presidenta de la Societat Valenciana de Gestió Integral dels Servicis d’Emergències, Irene Rodríguez, presenta la proposta de quadrant i vacacions per a 2026, en la qual ja està inclòs el tercer torn
* Informa al Comité d’Empresa que el pagament de l’increment salarial del 0,5 % s’actualitzarà ja en la nòmina de novembre i que la retroactivitat des de l’1 de gener de 2024 s’abonarà també de manera imminent**

La presidenta de la Societat Valenciana de Gestió Integral dels Servicis d’Emergències (SGISE), Irene Rodríguez, ha comunicat, este dijous, al Comité d’Empresa de l’entitat pública la pròxima tramitació d’una oferta d’ocupació pública (OPO) que inclou 396 llocs de treball que permetran reforçar el Servici de Bombers Forestals i ultimar la implantació del tercer torn.

La també secretària autonòmica d’Emergències i Interior ha mantingut una reunió amb els representants sindicals en la qual s’han abordat els passos per a posar en marxa este tercer torn. Rodríguez ha estat acompanyada, en la trobada, del conseller delegat de l’SGISE i director general de Coordinació dels Servicis de Prevenció, Extinció d’Incendis i Salvament, Alberto Martín.

“Cal recordar que, durant este any 2025, ja s’han fet passos molt importants cap a este tercer torn, com la conversió de totes les unitats de reforç a fixes, així com l’aprovació de la relació de llocs de treball amb un increment de personal de 315 treballadors i treballadores i que ha suposat un increment pressupostari de 14 milions d’euros”, ha assenyalat la presidenta de l’SGISE.

Irene Rodríguez ha precisat que, amb esta oferta d’ocupació pública, que inclourà 243 places de promoció interna i 153 places de torn lliure, “s’aposta clarament per fomentar la promoció i l’ascens dins de l’organització en tots aquells llocs de responsabilitat i llocs nous d’estructura”.

A més, ha concretat que, una vegada publicada l’OPO, es tramitarà també la posada en marxa de borses d’urgència que permeten donar cobertura de manera provisional a tots els llocs nous del tercer torn fins que totes les convocatòries d’esta oferta d’ocupació estiguen finalitzades.

“La intenció és treballar amb intensitat en els pròxims dies i setmanes per a fer realitat, com més prompte millor, la implantació d’este tercer torn tan important per al servici”, ha indicat Irene Rodríguez.

Igualment, s’ha presentat als sindicats la proposta de quadrant i vacacions per a l’any que ve, en la qual ja està inclòs este tercer torn, i que es traslladarà al personal a principis de la setmana que ve. Per tant, “s’ha traslladat no només el compromís de la direcció amb el projecte del tercer torn, sinó també els passos que es faran perquè la seua implantació siga una realitat en el mínim termini de temps possible”, ha afirmat.

Finalment, s’ha informat el Comité d’Empresa que el pagament de l’increment salarial del 0,5 % s’actualitzarà ja en la nòmina de novembre i que la retroactivitat des de l’1 de gener de 2024 s’abonarà també de manera imminent.

Fecha: 13/11/2025